b'\n_START_ARTICLE_\nH\xc3\xa5ndslag\n_START_PARAGRAPH_\nH\xc3\xa5ndslag var en av de illegale avisene som ble spredt under den tyske okkupasjonen av Norge under andre verdenskrig. Publikasjonen ble laget i Sverige, og smuglet over grensa._NEWLINE_H\xc3\xa5ndslag ble planlagt p\xc3\xa5 et m\xc3\xb8te i Stockholm-redaksjonen til avisen G\xc3\xb6teborgs Handels- och Sj\xc3\xb6fartstidning. F\xc3\xb8rste nummer kom i juni 1942, med undertittelen \xc2\xabFakta og orientering for nordmenn\xc2\xbb. Siste nummer kom i juni 1945. Den kom store deler av tiden hver annen uke. I alt ble det publisert 69 utgaver. H\xc3\xa5ndslag ble finansiert av den norske legasjonen i Stockholm. Opplaget startet p\xc3\xa5 3000, men \xc3\xb8kte til 20\xc2\xa0000 mot slutten av krigen._NEWLINE_Formelt var H\xc3\xa5ndslag rettet mot nordmenn i Sverige. Men avisene ble trykket i A5-format p\xc3\xa5 tynt papir, tilrettelagt for diskret distribusjon slik at de kunne smugles over grensa og bli spredt illegalt i Norge._NEWLINE_Torolf Elster redigerte avisen, og medarbeidere var blant annet Willy Brandt og Helge Krog. Som ansvarlig utgiver sto den svenske forfatteren Eyvind Johnson. Svenske institusjoner og enkeltpersoner bidro med st\xc3\xb8tte til avisen._NEWLINE_Leder for distribusjonsapparatet var Eli Krog. Sentral var Gerd Santeson. Hun var med fra starten, reiste flere ganger over grensa, opps\xc3\xb8kte illegale grupper og organiserte spredningen av H\xc3\xa5ndslag. Hoveddistribut\xc3\xb8r i Oslo var Adolf Wichstr\xc3\xb8m. Han var engasjert i distribusjonen av flere illegale aviser, ble arrestert i 1943 og d\xc3\xb8de i konsentrasjonsleiren Dachau.'